A touz cauz qui verront ces presentes letres, gie Jehanz, sires de Anci, et gie Estienes de Anci, chevalier, faisons asavoir que con descorz fut antre l’abbé et lou covant de Moutier Seint Jenhan d’une part, et Guillaume de Mellot, seignour d’Espoisse, d’autre part, de la jutisse de Vingnes, et de Toitri et d’Espoisse, i fu acordé, de l’asantemant d’une partie et d’autre, pour ceu que descorz ne plez ne veint legerement antre aus, que escheinges fut fez de aucunes choses qui seront declarées an ces presentes letres, li ques descors de la devant dite jutisse et dou devant dit escheinge fu mis pour nous pleigiez et jurez d’une partie et d’autre, les choses veues et seues diligemmant par lou tesmoignaige de bone genz, havons dit noutre dit, an te menière que totes les choses que li devant diz Guillaumes bavoit à Jeux ne au finaige et es appartenances, an jutisse, an seignourie, an fiéz et an totes autres choses, san riens retenir, demourent au dit abbé et au covant, et totes les choses que li devant diz abbés et li covant de la devant dite abbaie haveoint à Colonble, à Espoisse, à Espoissete et à Toutri, an jutisse, an seignourie, an homes, an étan, an molin, an rivière, an tierces, venanz à la grainge de Toutri et an totes autres choses sanz riens retenir sauf les tierces de Colonble et d’Espoissote, et foirs lou molin de Arbaut et les aisances dou dit molin, et lou gaigniaige et les prez que l’abbés et li covanz hont au finaige de Toutri et an la jutisse de Toutri et d’Espoisse, sou lou chan de la Courvée et lou sauci, et foirs quarante et V soz que l’abbés demande de cens sus un finaige qui est antre Espoisse et Vingnes, et foirs lou cens de la vile de Toutri et lou don de l’iglise et les dimes et totes les choses qui appartenent à l’iglise de Toutri des ques devant diz quarante et cinc soz li devant diz abbés et li covant doivent pranrre escheinge à notre esguart, quant i sera esclarié qui les hauront sus lou devant dit finaige ou de ceu que il an pourront esclairier ou fere asavoir par bone genz, et doit li devant diz Guillaumes baillier ses hommes pour tesmoignier par lour seremanz, à la requete au dit abbé à son comandemant, ceu qu’il l’an sauront. Et ces devant dites choses sont fetes et delivrées et preciées san les heritaiges es homes et les usaiges d’une partie et d’autre de totes les villes dessus dites, et havons dit que li descorz des paroisses des devant dites viles soit apaisiez et acordez selon ceu que nous havons misses les bornes, an te menière que Guillaumes pranrra par devers Espoisse et par devers Toutri, et l’abbés et li covanz pranront devers Vingnes, et doit li devant diz abbés sodre au devant dit Guillaume sis vinz livres de tournois, à peer la mitié à la quinzeinne de la Saint Remi prochainement à venir, et l’autre mitié à la quinzainne de la Seint Andrier proichenement an sugnant. Et doivent fere letres l’une partie à l’autre de tenir et de guarantir franchemant ces choses seelées des seaus des parties et dou seau lou duc de Breguoigne, et dou seaul l’aveque de Langres. Et se ès devant dites choses havoit nul descort, et nous heusseoins riens oblié, nous, par lou conssantemant des parties, havons retenu et retenons que nous les puissons racorder et metre ceu que nous haureeins oblié, et quittent l’abbé et li covanz de Moutier seint Jenhan lou dit Guillaume et touz les seignours d’Espoisse qui hont esté ça en arriers de touz torz et de touz pechiez seil haveeint riens heu dou lour, par lou devant dit escheinge que li devant diz abbés et li covanz tiennent an la dite vile de Jeux. Et est asavoir que diz livres et une prevande que l’abbés et li covanz hon chacun an an l’iglise d’Espoisse ne sont pas an l’escheinge et demourent au devant dit abbé et au covant desus dit, et pour ceu que cete chose soit ferme et estauble, nous havons panduz nouz seaus an ces presentes letres, an tesmoignaige de vérité. Et ceu fu fet an l’an de grâce mil et deus cens et sexante et onze, ou mois de joingnet.